

**โรงพยาบาลมะเร็งลำปางให้บริการเชิงรุกภายใต้โครงการจังหวัดลำปางเคลื่อนที่**

**จัดกิจกรรมการให้ความรู้เกี่ยวกับ PM 2.5 และความรู้เกี่ยวกับสมุนไพรต้านมะเร็ง**

 กรมการแพทย์โดยโรงพยาบาลมะเร็งลำปางจัดกิจกรรมการให้ความรู้เกี่ยวกับ PM 2.5 และความรู้เกี่ยวกับสมุนไพรต้านมะเร็งร่วมกับหน่วยงานราชการในจังหวัดลำปาง ในโครงการจังหวัดลำปางเคลื่อนที่
เพื่อให้บริการเชิงรุกของหลากหลายภาคส่วนแก่ประชาชน ตลอดจนแก้ไขปัญหาความเดือดร้อน และตอบสนองความต้องการของประชาชนในพื้นที่ชุมชน

 **นายแพทย์ทวีศิลป์ วิษณุโยธิน อธิบดีกรมการแพทย์** กล่าวว่า จากข้อมูลองค์การอนามัยโลกปี พ.ศ. 2564 สาเหตุการเสียชีวิต 10 อันดับแรกที่มีการเสียชีวิตมากที่สุดพบว่า โรคเกี่ยวกับปอดและมะเร็งปอดติดอยู่อันดับ 6 ในการเสียชีวิตของประชากรทั่วโลก ซึ่งในประเทศไทยพบว่า มะเร็งปอดพบมากเป็นอันดับ 2 ในเพศชาย และอันดับ 4 ในเพศหญิง และในภาคเหนือ พบว่า มีอุบัติการณ์มากเป็นอันดับ 1 ในเพศชาย (33.1 ต่อแสนประชากร) และเพศหญิง (19.9 ต่อแสนประชากร) นอกจากนี้มะเร็งปอดยังเป็นปัญหาสำคัญในพื้นที่ภาคเหนือ
ที่ยังคงต้องเฝ้าระวังอย่างต่อเนื่อง ทำให้เกิดการสูญเสียประชากรก่อนวัยอันควร และเสียค่าใช้จ่ายในการรักษาเป็นจำนวนมาก กรมการแพทย์ โดยโรงพยาบาลมะเร็งลำปางจัดกิจกรรมการให้ความรู้เกี่ยวกับ PM 2.5 และความรู้เกี่ยวกับสมุนไพรต้านมะเร็งร่วมกับหน่วยงานราชการในจังหวัดลำปาง ในโครงการจังหวัดลำปางเคลื่อนที่ เพื่อให้บริการเชิงรุกของหลากหลายภาคส่วนแก่ประชาชน สามารถให้บริการได้อย่างสะดวกแก้ไขปัญหาความเดือดร้อน และตอบสนองความต้องการของประชาชนในพื้นที่ชุมชน

**นายแพทย์รวินท์ อิงศิโรรัตน์ ผู้อำนวยการโรงพยาบาลมะเร็งลำปาง** กล่าวว่า โรงพยาบาลมะเร็งลำปาง นำโดยแพทย์หญิงณภัสนันท์ เจริญทรัพย์ ประธานคณะกรรมการสร้างเสริมสุขภาพและทำงานร่วมกับชุมชน พร้อมด้วยเจ้าหน้าที่โรงพยาบาลมะเร็งลำปาง ร่วมโครงการจังหวัดลำปางเคลื่อนที่ ประจำปีงบประมาณ พ.ศ. 2568 โดยจัดกิจกรรมการให้ความรู้เกี่ยวกับ PM 2.5 และให้ความรู้เกี่ยวกับสมุนไพรต้านมะเร็ง ร่วมกับ “หน่วยทีมแพทย์อาสาเคลื่อนที่ พอ.สว. เพื่อประชาชนที่ด้อยโอกาส” ภายในงานมีประชาชนเข้าร่วมกิจกรรมประมาณ 53 คน มีการตรวจรักษาและดูแลรักษาสุขภาพที่จำเป็นให้กับประชาชน มีบริการตรวจรักษาโรคทั่วไป วัดความดันโลหิต บริการทันตกรรม บริการแพทย์แผนไทย ตรวจคัดกรองมะเร็งเต้านม เป็นต้น กิจกรรม
หน่วยแพทย์เคลื่อนที่ พอ.สว. เป็นการร่วมสืบสานพระปณิธานของสมเด็จพระศรีนครินทราบรมราชชนนี และ
สมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี ซึ่งแสดงให้เห็นถึงความจงรักภักดีและสำนึกในพระมหากรุณาธิคุณที่พระองค์ท่านทรงมีต่อปวงชนชาวไทย
เพื่อให้บริการแก่ประชาชนที่อยู่ในพื้นที่ห่างไกล ได้ทำการตรวจรักษาโรค และรับการบริการด้านทันตกรรม
ให้ประชาชนที่อยู่ห่างไกลสถานพยาบาลได้เข้าถึงการบริการทางการแพทย์ โดยได้รับความร่วมมือจาก
หลายหน่วยงานทั้งภาครัฐและภาคเอกชน ที่ร่วมในโครงการหน่วยแพทย์เคลื่อนที่ พอ.สว. จังหวัดลำปางในครั้งนี้

#กรมการแพทย์ #โรงพยาบาลมะเร็งลำปาง #โครงการจังหวัดลำปางเคลื่อนที่
 - ขอขอบคุณ - 3 มกราคม 2568